รับชำระหนี้เงินกู้ กยศ.ผ่านมือถือ
ธนาคารกรุงไทยอำนวยความสะดวกในการชำระหนี้เงินกู้ กยศ. เพิ่มช่องทางชำระหนี้ผ่านทางโทรศัพท์มือถือ แนะชำระหนี้ตามกำหนด ช่วยเพิ่มเงินทุนหมุนเวียนให้รุ่นน้อง
31 มี.ค. 2554

ธนาคารกรุงไทยอำนวยความสะดวกในการชำระหนี้เงินกู้ กยศ. เพิ่มช่องทางชำระหนี้ผ่านทางโทรศัพท์มือถือ แนะชำระหนี้ตามกำหนด ช่วยเพิ่มเงินทุนหมุนเวียนให้รุ่นน้อง
นางศรีประภา พริ้งพงษ์ รองกรรมการผู้จัดการ สายงานธุรกิจภาครัฐ ธนาคารกรุงไทย เปิดเผยว่า ตามที่ธนาคารได้รับมอบหมายจากกองทุนเงินให้กู้ยืมเพื่อการศึกษา (กยศ.) ในการรับชำระหนี้เงินกู้ กยศ. ซึ่งในปีนี้มีผู้กู้ที่สำเร็จการศึกษาปี 2551 และครบกำหนดต้องชำระหนี้คืนกับ กยศ. จำนวนกว่า 2 แสนราย โดยขณะนี้ธนาคารได้จัดส่งจดหมายแจ้งยอดหนี้และจำนวนเงินที่ต้องผ่อนชำระในแต่ละงวดให้กับผู้กู้ตามที่อยู่ที่แจ้งไว้เรียบร้อยแล้ว ซึ่งหากยังไม่ได้รับ หรือเปลี่ยนที่อยู่ใหม่ สามารถสอบถามข้อมูลได้ที่สาขาของธนาคารกว่า 980 แห่งทั่วประเทศ ศูนย์ลูกค้าสัมพันธ์ 1551 Help Desk หมายเลข 0-2208-8699 ทางเว็บไซต์ www.studentloan.ktb.co.th หรือทาง E-mail Address: [email protected] โดยใช้หมายเลขบัตรประจำตัวประชาชน 13 หลักในการทำรายการ
ทั้งนี้ เพื่อความสะดวกสบายในการชำระหนี้ ธนาคารได้เพิ่มช่องทางการชำระหนี้อีก 1 ช่องทาง ทำให้ผู้กู้สามารถเลือกชำระหนี้ได้ถึง 5 ช่องทาง ได้แก่ เคาน์เตอร์สาขาของธนาคาร หักบัญชีออมทรัพย์อัตโนมัติ ผ่านทางเครื่อง ATM และเครื่อง ADM ที่มีกว่า 8,000 เครื่องทั่วประเทศ ผ่านระบบเครือข่ายอินเตอร์เน็ตทางบริการ KTB Online รวมทั้งผ่านโทรศัพท์มือถือทางบริการ KTB Online @ mobile ซึ่งเป็นช่องทางล่าสุด โดยผู้กู้สามารถชำระหนี้คืนได้ทุกที่ทุกเวลา ตลอด 24 ชั่วโมง ตั้งแต่บัดนี้จนถึงวันที่ 5ก.ค.นี้
นางศรีประภา พริ้งพงษ์ กล่าวต่อไปว่า ธนาคารคาดว่าในปีนี้จะมีผู้กู้ยืมเงิน กยศ. ติดต่อชำระหนี้เพิ่มจากปีที่ผ่านมา เนื่องจากธนาคารได้แจ้งยอดการชำระหนี้แต่เนิ่นๆ รวมทั้งเพิ่มช่องทางในการชำระหนี้ ซึ่งการชำระหนี้ตรงเวลา ทำให้ไม่ต้องเสียค่าปรับในอัตรา 12% ต่อปี กรณีค้างชำระไม่เกิน 12 เดือน และอัตรา 18% ต่อปี กรณีค้างชำระเกิน 12 เดือน ที่สำคัญช่วยเพิ่มเงินหมุนเวียนให้ กยศ. ทำให้นักศึกษารุ่นใหม่มีโอกาสกู้เพื่อศึกษาต่อมากขึ้น